정조 18년
高靈縣監林濟遠疏曰伏以新陽載復慶禮當前頌祝之忱中外同情臣於到官之初猥陳一疏竊附監門圖畫之意庸備廈氈推廣之資而已至於本縣事未暇煩陳者誠以邑弊民瘼有非卒乍間所可說得到底故也臣之在官今八十有九日矣事之大小幾皆領略本縣民事比如曹鄶之賦役褊重以言乎軍政則虛名無數以言乎田政則虛結居多此皆生民切骨之冤不可不一番仰聞者而最是糶糴之政大本一乖衆瘼咸萃其將無邑無民而後已及此不言臣罪尤大臣請不避猥屑冒萬死而略陳之噫天下事皆有分數以高靈之民徵高靈之還者此理之必無也本縣壬子籍戶爲二千四百戶零而各穀元摠爲四萬八千餘石假使壬子之戶幸無流失計戶均分則一戶所受恰爲數十石況不受者多受之者亦不均種種弊端不待智者而可知也本縣官房折受學位驛位衙祿公須位人吏復戶通計三百結皆謂之公結而不入於八夫元數一納公結不受結還者約可六七百戶此外又有各面書員賃卜五十結貿納官廳各種之謬規賃卜大禁也自有刑配之律而行之旣久官以爲常供吏以爲定例此路一開從中賃卜又不知爲幾倍所謂賃卜者結價則預捧而用於用處結還則都受而以應其役官用一失其正吏弊無所不至貧賤吏屬若而輩受出三四百戶民結例受之還民之不受者益多吏之積逋者由此無論公結與賃卜不受皆饒戶也至若僧居士之苟充籍戶不受還穀者亦爲五六十戶總以言之納公結則不受賣其卜則不受僧居士又不受受還實戶不過一千三四百內外而已以此之穀摠量此之還戶則每戶應分約可三十五六石此已萬不近理而一千三四百戶之中又有不均之弊少者或受五六石多者幾至八九十石民猶如此吏又可推臣曾任慶州慶州最稱穀多而其時民戶爲一萬八千還摠僅滿十萬而米不過三千石皮穀居多不必遠引慶州以鄰近星州言之元摠不及本縣者幾爲三千石當捧又不及於本縣者又爲數千石本縣民戶僅比星州三四面而穀摠之多於星之一州者豈或近理乎民至少也穀至多也名以還弊無所不備其亦理勢之必然者庚戌辛亥之間因計戶均穀之朝令轉移相續一路撓撓臣亦知其時事而惟此高靈一縣獨未見有裒益之效有其名而無其實於此亦可驗也穀多民少之中不均旣如此褊苦又如此曾於四五年前數千窮民咸集倉庭打破倉吏之封鎖燒盡分糶之文簿此列邑所無之大變怪而糶政之更無餘地到此極矣雖然壬子以前都屬先天請略陳壬子戶徵之大槪可乎一自倉簿經劫分受無稽之後紛紜宂雜莫可收拾前縣監臣徐季修戶徵之擧亦出於萬不得已而其時道臣之許令創行者亦豈得已也不受一粒而或徵百包雖有多石而或徵十斛不聞其還之有無只論其力之饒乏此乃戶徵大略苟使還摠差少穡事稍登則隨力遍徵庶有收殺之道而壬子亦大凶也夫以三萬二千石之穀排比於二千四百戶之災民頭會箕斂其勢末由不得不徵及於籍外傭丐無根着之流又不得不倍數分排於邑下官屬窮殘之輩時當無前之凶行此無前之法此實吏逋民逋之權輿也吏逋邑多有之民逋今始初聞臣請言民逋之所自來次陳吏逋之所以然可乎夫所謂民逋者當其戶徵之時分錄過當勢力不逮有土者賣無穀者走某甲之還移之於某乙南社之糶徵之於北社乙不能當則竝與乙之還而又移於丙丁北不能納則竝與北之糶而又徵於東西到今兩年之間族徵洞徵之還全沒頭緖移錄還錄之訴不勝煩撓貧富俱困流亡相續顧安得不然乎今當抄戶之日繼有抄還之擧近百之穀多在於至窮無依之民溯其源而究其本則莫非壬子之餘波也去者之還錄之於留者死者之還徵之於生者留未必勝於去生未必優於死而倉簿自在指徵無處互相來去莫可究竟不特此也立本之弊嶺邑通患而本縣尤有甚焉錢竇乍開窮民先犯家當三四身布則戶添八九石還又或有非農非賈不量力而無恒心者作名借戶自致多石之弊又不特此也大凶之餘又經大癘逃散旣多死亡甚繁細考還案則流亡絶戶爲三百餘戶此等之類未必皆籍內而各有兩年未捧之還最可切矜者壬子大水之後永災多未蒙頉逃避已久虛結自如自其洞里結役則以結還而當納還穀則無本主之可徵以洞中二字錄在還案者亦多有之饒戶以替徵而移去貧民以積逋而逃散慮其徵及姻族也故本縣之人不相結婚憂其侵及結主也故他官之民不肯買土此一邑大小之所共憂嘆者而還穀之弊一至於此邑可存而民可保乎此乃民逋之大槪也夫所謂吏逋者戶徵之初以其官屬之異於平民也其所分錄數十倍於平民人吏爲五六千石官奴爲數千石羅卒爲幾百石倉屬爲幾百石通計厥數幾以萬計時當大歉莫可徵出設法之日已爲逋吏逋奴矣當年則多入於停退昨年則又無以了殺隱伏於刀筆之中粧撰於文簿之間官自以爲已捧者其實卽未捧也又況兩年之間右所書員賃卜之還歲添數千石此外致逋之端多因邑謬逋上加逋瑣瑣之事不敢煩陳而力役甚繁策應無路畢竟都歸於官屬之逋而數年以來移轉之請得者又爲五千五百石移轉皆錢也錢入吏手豈有盡歸民分之理乎名以官屬則無人不負無人不逋誅之則不可勝誅者正謂此也夫倉舍自有封標穀簿又有數爻吏奴輩之作爲外府任自出入宜無是理苟究其本則戶徵之加倍是已邑謬之鄙瑣是已移貿之數多是已兩年隱現之逋近始査得査之有方徵之無術所捧無多其力漸渴此乃吏逋之大槪也糶糴之法創自國初法久而弊生事理固然而本邑之有糶糴當以壬子爲始安有三年之間吏逋如此民逋如彼乎蔽以一言曰穀多民少之弊也壬子之戶徵穀多故也昨年之未捧穀多故也民逋穀多也吏逋穀多也族里之徵亦穀多也流亡之弊亦穀多也百弊千瘼皆從穀多中出來見今吏奴羅卒廳屬倉卒之逋爲萬餘石族里之互相推諉不卞下落者爲幾千石流亡絶戶之無處可徵者亦爲數千石其餘則皆在於貧殘還民千餘戶之中假使本邑之還不入於官屬盡分於窮民其爲難捧民與吏等也而吏屬則猶有身家窮民則走爲上策以此言之民逋尤難於吏逋矣抄戶停退卽朝家曠絶之惠而貧民之多近百包者雖停得一半其所當捧較多於他官之十戶本邑還政此可知也臣計以穀摠量其民力則減得三萬餘石綽有餘地而以此民徵此穀則雖歲連登熟吏皆良能斷無數三年間準徵之理於是乎作反一路遂爲彌縫之竗方急於磨勘無以充當則吏以紙上空言欺其官官以紙上空言欺其營亦豈得已也凡本縣之吏若民以其穀多也故眼大而手闊滿百之穀看作鄰民數包犯之無難徵之末由穀多之弊有如是矣壬子之入於停退者昨年盡起昨年之無以了當者今年竝起恰近四萬之秋捧欲徵於千餘戶荒歲殿屎之窮民如非聚沙成米搏土爲租則實無可捧之理至於族里之分徵雖是此邑之前例而當此大歉自已當納之還猶無以盡徵於分數之外族與里何暇論乎開倉以後積逋漸露民皆荷擔而立吏皆納履而待不用弦韋之政專事椎剝之法則其必鳥獸散而後已一失其民則從前絶戶之外又不知爲幾絶戶不得不量其事力參以寬猛要以感其心而盡其力爲限庶不至於更致流散而已臣雖萬萬無似出自宰班粗知法意作反謬例決不可沿襲畢竟未捧之罪固所甘心而所可隱憂長慮者卽本邑之民事也卽本邑之糴政也邑雖蕞而猶係職方民雖少而亦屬版籍況此幾萬石會付各穀莫非朝家之經用則實戶日減虛簿歲增不出數年的知其邑虛民空初無糴糶之可論而因仍掩覆不思所以上聞朝廷者此豈職分之所敢忍乎凡天下之事說弊則易救弊則難臣於此事日夕焦燥寢食俱忘疲神竭力思所以收殺之道熟料爛思所以釐革之方而弊到萬分地頭無可着手無可容喙其所矯救決非三四年間所可容易議到者雖以吏奴逋言之臣方頓削官供竝革謬例凡係防逋之術靡不用其極而已出之逋亦已無及至於民逋則一付之於無可奈何而已目下救弊之方但當謹分留之法開移送之路變結還而爲統還以爲漸次減摠之地而似此平緩之規無補切急之弊矧當浮於壬子之歉歲舊儲幾傾新捧至些嗣歲活民之資亦患不足旣無以遍及不受矣又無以移送他邑矣亦不得不傾其留而救其飢矣敝簟不得障洪流結繩無以治亂緖臣誠左右思量莫之所以爲計也道內還弊之釐革者必稱咸陽比安而比安稍遠臣未得其詳至於咸陽事屢對邑倅細叩本末一番大變通之後穀品之最精實分授之有定法當最八路鄰邑物情皆願爲咸陽之民臣實艶嘆雖然本邑還弊塵土糠粃之如咸陽者亦無以充其數咸陽之火亦將無所施矣惟有居昌限年之法最宜旁照而亦非自下敢請者臣以本邑糴弊往復於道臣者亦屢矣冒沒陳白寔出於勢不獲已方當催科之日實非陳弊之時而一經磨勘從前百事皆爲臣罪及此不一言則身在罪中將無可言之會寧被瀆屑之誅不敢重犯欺諱之罪者此也仍伏念臣冒叨縣寄無一善狀災邑窮民所以日夜期望不至流散者以臣班資之稍別於凡吏也而臣才短力弱事與心違些少精神耗竭於糴弊凡係荒政未遑料理其所措置反不如乎凡吏上孤分憂之聖念下負圖報之微忱唐突一疏又添死罪伏乞聖明下臣此疏於有司亟講矯弊之方勘臣失職之罪以勵列郡千萬幸甚云云答曰省疏具悉邑弊之備陳者許令廟堂看詳粘啓稟處